นายกรัฐมนตรีลงพื้นที่โครงการพัฒนาพื้นที่วังจันทร์วัลเล่ย์เพื่อเขตนวัตกรรมระเบียงเศรษฐกิจภาคตะวันออก จังหวัดระยอง ติดตามการพัฒนาสถาบันการศึกษาย้ำนักเรียนนิสิตทุกคนคือกำลังสำคัญพัฒนาประเทศ
พลเอก ประยุทธ์ จันทร์โอชา นายกรัฐมนตรี พร้อมด้วยพลเอกอนุพงษ์ เผ่าจินดา รัฐมนตรีว่าการกระทรวงมหาดไทย นายศิริ จิระพงษ์พันธ์ รัฐมนตรีว่าการกระทรวงพลังงานและคณะ ลงพื้นที่ตรวจราชการที่โครงการพัฒนาพื้นที่วังจันทร์วัลเล่ย์ เพื่อเขตนวัตกรรมระเบียงเศรษฐกิจพิเศษภาคตะวันออก อำเภอวังจันทร์ จังหวัดระยอง โดยนายกรัฐมนตรีเยี่ยมชมทัศนียภาพพื้นที่โครงการ ณ หอชมวิว ตรวจเยี่ยมความก้าวหน้าการดำเนินงานของสถาบันวิทยสิริเมธี และโรงเรียนกำเนิดวิทย์ที่สามารถบ่มเพาะผลิตนักเรียนนิสิตที่มีคุณภาพสามารถเข้าเรียนต่อในสถาบันที่มีคุณภาพทั้งในและต่างประเทศรวมถึงได้รับทุนการศึกษาจากสถาบันต่างๆและยังมีผลงานด้านวิทยาศาสตร์ที่จะสร้างประโยชน์ให้กับประเทศในภาพรวม        นายกรัฐมนตรี ขอบคุณหน่วยงานและคณะอาจารย์ที่ทุ่มเทดูแลให้เกิดสถาบันและโรงเรียนที่มีคุณภาพ ซึ่งเด็กนักเรียนและนิสิตทุกคน เปรียบเสมือนหัวกะทิที่ถือเป็นผู้มีความรู้ความสามารถสูง ที่สามารถพัฒนาเพื่อเป็นกำลังสำคัญในการขับเคลื่อนประเทศไปสู่เป้าหมายที่วางไว้ในอนาคตได้ ขณะที่โรงเรียนและสถาบันที่สร้างขึ้นจะเป็นส่วนสำคัญในการสร้างคนเก่ง คนดีออกมาสู่สังคม ทั้งนี้ทุกคนเลือกเกิดไม่ได้ แต่การศึกษาจะเป็นการช่วยลดความเหลื่อมล้ำให้ทุกคน ซึ่งหลักของการศึกษา ที่คนไทยยุคใหม่ต้องการ คือ การสร้างให้ทุกคนเป็นคนดี คนเก่ง มีคุณธรรมจริยธรรม มีจิตสำนึก จิตอาสารัฐบาลสนับสนุนด้านการศึกษา เพื่อให้เกิดโรงเรียนและสถาบันที่มีคุณภาพเพิ่มมากขึ้น ให้ทุกคนสามารถเข้าถึงการศึกษาได้ในทุกพื้นที่ โดยต้องเน้นเพิ่มบุคคลากรด้านวิทยาศาสตร์เทคโนโลยี โดยต้องใช้แนวคิด คิดใหม่ ทำใหม่ แต่ต้องไม่ลืมอัตลักษณ์ ประวัติศาสตร์ของชาติ         ขณะที่ช่วงบ่ายนายกรัฐมนตรี เป็นประธานในพิธีเปิดหน้าดินก่อสร้าง เขตนวัตกรรมระเบียงเศรษฐกิจพิเศษภาคตะวันออก (EECi) และเยี่ยมชมนิทรรศการผลการสัมฤทธิ์การดำเนินงานการปลูกและฟื้นฟูป่าที่สำคัญของ ปตท. ณ ที่ศูนย์การเรียนรู้ป่าวังจันทร์ พร้อมปลูกต้นสารภีทะเล ต้นไม้ประจำจังหวัดระยอง และเยี่ยมชมผลิตภัณฑ์จาก “โครงการวังจันทร์รวมรักปลูกผักแบ่งปัน”